# CDS marec

# Otče náš – náš obraz Boha

Najdôležitejšia a prvá vec, ktorú potrebujeme vedieť, keď vstupujeme do vzťahu, je oslovenie. V plnej miere to platí aj o modlitbe. Svoj vzťah definujeme už prvým slovom modlitby, ktoré nás zameriava tým správnym smerom. Boh nám dovolil a chce, aby sme ho volali „Otec“, Otče! Sám jeho Syn Ježiš nás učí nazývať Boha v modlitbe „Otcom“, pretože to presne vyjadruje, kým pre nás Boh je a že chce byť aj v našom srdci. Skutočné slovo, ktoré Ježiš použil, má ešte hlbší význam než preklad, na ktorý sme zvyknutí. V skutočnosti nepoužil slovo, ktorého ekvivalentom je náš výraz „otec“, ale zvolil iné: „abba“. Toto aramejské slovo znamená „otecko“; alebo ešte lepšie „ocinko“ – to je najpresnejší preklad pôvodného významu.

Týmto nám Boh z pozície oficiálneho učenia Majstra z Nazareta, potvrdeného zázrakmi a zmŕtvychvstaním hovorí, že v modlitbe nechce oficiality, nechce odstup tri kroky, nechce medzi seba a nás postaviť veľký písací stôl, ani pult, ani mreže... Chce omnoho viac! S otcom ideme na dotyk, na telo, do náručia, objatia... do spoločenstva a aj do práce i do hry, do celého života. Je to niekto, s kým máme účasť na živote. A v tej blízkosti, v tom objatí je aj úcta a autorita, aj vedomie zodpovednosti, aj odovzdanosť a dôvera.

Pomeditujme v ústraní nad tým, čo pre mňa osobne otcovstvo znamená. Nechajme znieť vo svojom srdci to nežné oslovenie otec, ocko, otecko, ocinko... Aké hodnoty pre nás predstavuje? Možno aj z pohľadu a spomienky na nášho biologického otca. V čom bolo ťažisko jeho otcovstva? Nesie v sebe pozitívny, nasledovania hodný náboj? Alebo mu niečo chýbalo? Ako som zažil otcovstvo v detstve a ako ho prežívam teraz? Aké hodnoty pre mňa predstavuje? Nebojme sa aplikovať všetko pozitívne zo svojho detstva a skúsenosti na budovanie modlitby. A keď nám možno v živote biologický otec chýba, s Ježišom môžeme nájsť toho pravého Otca.

Ježišovo dôverné oslovenie prináša významový odtieň pre nové chápanie Boha. Boh už nemá byť na spôsob Starého zákona chápaný v zmysle zodpovednosti za svoje dielo len ako náš Otec – Stvoriteľ, ale ako Ten, kto sa rozhodol podeliť sa s nami o svoj život. Kto nás vyzerá a beží nám v ústrety, keď sa vraciame zo svojich zatúlaní. Toto jediné slovo zahrňuje celú plnosť evanjeliového posolstva: ak dovolíme Duchu, ktorý vstúpil do Ježišovho života, aby naplnil i naše životy, budeme schopní mať podiel nielen na jeho živote, ale aj na jeho činoch a na láske, ktorou miluje Otca a ktorou Otec miluje jeho.

Život každého z nás sa začína v rodine. V rodine, kde je otec a mama. (Alebo dnes už ani nie.) Otčenáš začínam v rodine. Otec je ten, ktorý ma učí poznávať svet, vytvára môj svet, moju kultúru, moje videnie a hodnotenie sveta, moje vzťahy. Dnešný svet by bol omnoho lepší, keby v ňom bolo viac otcovstva. Mocnosti temnosti vedome a cielene nabúravajú v ľuďoch, a najmä v mladých, pojem otcovstva. (*Mark Twain: Keď som mal 3 roky, bol môj otec bohom, všetko vedel, všetko dokázal. Keď som mal 13, bol najsprostejší na svete, ničomu nerozumel. Keď som mal 23, povedal som si: ten môj starý mal niekedy aj pravdu. Keď som mal 33, len som si povzdychol: Bárs by tu ešte bol môj otec, aby mi poradil*.) Je to veľká radosť povedať niekomu *otec*: niekomu, kto je blízko a učí ťa žiť, kto je ochotný prežívať deň, rok, život s tebou. A pre koho sa snažíš byť otcom ty?

Už prvé slovo modlitby – „Otče“ nás zameria tým správnym smerom, druhé – „náš“ – nás umiestni do správneho kontextu. Je v ňom ten istý plameň Ducha, ktorý horí medzi Otcom a Synom a ktorý sa môže dotknúť i nás, zapáliť nás tou istou láskou a uviesť do spoločenstva ich života. *Je to vstup do spoločenstva*! Nikto z nás sa nemodlí a nemôže sa modliť sám. Otec je „náš“, nie „môj“!

**Náš** – len v spoločenstve sa stávame synmi. Iba ak nás Kristus zavolá. Mali by sme vyjsť z ohrady nášho „ja“ – k „my“ – Kristus je dverami, ktorými sa dá vyjsť a On je aj náš pastier, ktorý nás chce vyviesť. (*Ja som brána. Kto vojde cezo mňa, bude spasený; bude vchádzať i vychádzať* [Jn 10, 9]). Žiada nás vyjsť a vstúpiť do spoločenstva Božích synov. Žiada nás opustiť to, čo je iba naše, čo nás rozdeľuje; a prijať druhého, otvoriť druhým naše srdce, ucho. S týmto „náš“ – my – hovoríme „áno“ Cirkvi, triede, stretku, spoločenstvu, novej rodine, ktorú chcel Kristus. Otče náš je modlitba veľmi osobná a zároveň naplno spoločná a komunitná.

Bohu môžeme povedať „Otče“ len ak sme bratia Ježiša. Nemožno oddeliť to „Otče“ od „náš“. Treba prijať bratov, všetkých, ktorých prijíma On. V každom spoločenstve sú problémy i problémoví bratia a sestry. Napriek tomu máme (svojim životom, postojom) povedať náš, nielen môj, ale **náš** „Pane, ukáž nám Otca a to nám postačí... Toľký čas som s vami a nepoznáš ma?! Kto vidí mňa, vidí Otca! Veríš tomu?“ [porov. Jn 14, 8]. Opäť si berme príklad od Ježiša: nikdy nikde nebol s niekým sám. Vždy si vzal aspoň troch spoločníkov – na Horu Premenenia, do Getsemanskej záhrady (pozri *Mt* 26, 37)... Aj keď sa utiahol na horu k modlitbe, nebol sám, bol v Trojici. Nie je teda možné vidieť Ježiša inak, ako v spoločenstve. (*Preto aj Tomáš neuvidel Vzkrieseného, kým nebol zase v spoločenstve!* [porov. Jn 20, 24]). Čo to pre nás znamená? To znamená ťažkú úlohu – prijať bratov, vojsť na Otcovu oslavu: *On sa však nahneval a nechcel vojsť. Vyšiel teda otec a začal ho prosiť* [porov. Lk 15, 28]. Presne o toto ide: dať sa vtiahnuť – do Otcovej oslavy, do jeho lásky. Prijať všetkých, nevylúčiť nikoho – *tento tvoj syn, ktorý ti prehýril majetok s neviestkami...* – s tým nechcem byť pod jednou strechou! Možno spravodlivé, oprávnené rozhorčenie, ale je len jedna strecha a toho búrliváka už otec prijal – to znamená, že vonku zostávaš TY! Ak máš čo len jedného „brata“ – ktorého nemusíš, z ktorého omilostenia sa nebudeš tešiť, si v ohrození, že zostaneš vonku. A toto platí už aj v modlitbe Otčenáša! Nikto sa ho nemôže dobre pomodliť, ak niekoho vyvrel, nechal vonku, mimo svojho srdca...

*Ak prinášaš svoj dar pred oltár a tam si spomenieš, že tvoj brat má niečo proti tebe, nechaj svoj dar tam pred oltárom a choď sa najprv zmieriť so svojím bratom; až potom príď a obetuj svoj dar* [Mt 5, 24].

Keď sa modlíme, neprosíme len o praktické potreby nášho života ( jednotku v škole, úspešnú operáciu alebo výhru vo futbale...), ale prosíme, aby sme sa stali synmi. Modlitba očisťuje naše túžby, opravuje naše chute – už v prípravnej fáze. Inak sa nikdy nerozvinie. A tu sme zase pri jednej dôležitej „maličkosti“ – modlitba potrebuje prípravu. A najmä modlitba spolupracovníka! Nemožno dobrou modlitbou prebehnúť ako letným dáždikom a otriasť sa, veď život ide ďalej... Ak sa ideme modliť, poobzerajme sa, dajme si chvíľu ticha, skúmajme svoje srdce! Nielen preto, aby sme si pripomenuli, za čo a prečo sa chceme modliť, ale aby sme vpustili do pôsobenia našej modlitby aj tých, za ktorých sme sa nemienili modliť. Darujme Bohu možnosť udeliť milosť z našej modlitby tomu, komu On chce. Aj tým, ktorých my „nemusíme“. Otec je prameň každého dobra. *On necháva slnko svietiť na dobrých aj zlých, spravodlivých aj nespravodlivých* [porov. Mt 5, 45]. Vojdime do radosti svojho Pána, prijmime všetkých bratov i sestry a postavme sa v duchu do spoločenstva, skryme sa v modlitbe Cirkvi! Až potom otvorme ústa, keď sme otvorili srdce! Budujme modlitbu Cirkvi! Jedinú verejnú oslavu Boha, ktorá sa mu páči...

Na zamyslenie:

* Otče – náš, mám v tomto smere nejakú osobu, ktorú z tohto vzťahu vyčleňujem?
* Ako vyzerá moja modlitba Otčenáša?